9 Februarie - Maak die regte keuses. - Jan van der Watt - www.bybelkennis.co.za
by Mitch Kalp · Published 09/02/2017 · Updated 27/01/2017
Mark 1:29-2:12 (fokus 2:1-12)
'Jesus vra hulle toe: "Wat is die maklikste om vir die lam man te sê: 'God vergewe jou sonde' of 'Vat jou matras en loop?' Om dit egter te laat gebeur is heeltemal 'n ander saak. Julle weet dat iemand net sonde kan vergewe as hy die mag het om dit te doen' (2:7)
Slim mense sê dat 'n mens se brein vol 'voetpaadjies' is. Sê nou jy het 'n probleem en jy moet oor iets besluit. Jou brein loop dan 'n 'pad' om daai besluit te neem. As jy weer voor so 'n probleem kom, vat jou brein sommer dieselfde pad, want hy voel hy ken mos die pad. As jou brein dus 'n paar maal op dieselfde pad loop as iets met jou gebeur, word dit 'n gewoonte – dan word dit soos 'n voetpaadjie in jou brein. Jou brein word gewoond dat as daardie vraag of probleem opduik, is daardie die pad (keuse) om te loop. Ja, as dieselfde ding weer met jou gebeur dink jy eintlik nie eers meer mooi nie… jy vat sommer die gewone uitgetrapte voetpad. So vorm gewoontes. En dit is nie altyd so maklik om daardie voetpad te laat toegroei nie.
Sondige gewoontes werk net so. Om 'n ou klein witleuntjie te vertel, lyk nie gevaarlik nie en dit werk miskien goed om my uit 'n moeilike situasie te kry. Volgende keer gaan dit makliker en uiteindelik gebeur dit sommer outomaties dat ek in moeilike situasies leuns in alle rigtings vertel. Jy doen dit later sonder om eers mooi na te dink oor waarmee jy besig is… die voetpad lê daar!
Om onsself te help, moet ons dink voor ons doen; moet ons die mag van slegte gewoontes breek. Jy moet die verkeerde voetpaadjies laat toegroei en nuwe, ja, regte voetpaadjies uittrap. Jy moenie dink jy gaan die sonde uitoorlê as jy daai verkeerde voetpaadjies net so los nie. Jou voete sal maar altyd daai pad wil vat. Hulle gaan uiteindelik dongas word waaruit jy nie sal kan kom nie. Maak hulle betyds toe…
Jesus kan jou nogal help om nuwe paadjies uit te trap. Volg net die aanwysings wat Hy vir jou lewe gee.